TÜRKMENISTANYŇ JEMAGAT HOJALYGY INSTITUTY

Jemgyýeti öwreniş ylymlary kafedrasy

Ders: Türkmenistanyň taryhy

Tema: Türkmenistanyň taryhy dersine giriş.

Birinji söhbet sapak

Uly mugallym: Joraýew Gylyçmuahmmet

Aşgabat – 2018

**MEÝILNAMA**

1. **“Türkmenistanyň taryhy” dersini öwrenmegiň maksady we wezipeleri.**
2. **Türkmenistanyň taryhyny öwrenmegiň esasy çeşmeleri.**
3. **Türkmenistanyň taryhynyň döwürlere bölünişi.**
4. **Türkmenistanyň ýerlerinde iň gadymy adamlar we olaryň meşgul bolan kärleri.**

**1. “Türkmenistanyň taryhy” dersiniň öwrenmegiň maksady we wezipeleri.**

Berkarar döwletiň bagtyýarlyk döwründe Türkmenistanyň Prezidenti Gurbanguly Berdimuhamedowyň başlangyjy we parasatly ýolbaşçylygy bilen türkmen halkynyň gahrymançylykly taryhyny we baý medeni-ruhy gymmatlyklaryny dikeltmek we dünýä ýaýmak ugrunda örän uly işler durmuşa geçirilýär. Bagtyýarlyk döwründe halkymyzyň taryhyny öwrenmek meselesi möhüm ähmiýete eýe boldy. **Sebäbi taryh milli galkynyşymyzyň ygtybarly ruhy çeşmesidir.**

Türkmen halkynyň dünýä taryhynda, medeniýetinde we ylmynda öz mynasyp orny bardyr. Ata-babalarymyzyň gahrymançylykly taryhyna göz aýlasak, olaryň bitiren beýik işlerine şu günki Garaşsyz Türkmenistanyň ýaş nesilleriniň guwanmaga, buýsanmaga, olardan nusga almaga doly haky bardyr.

Watanymyzyň taryhy ýaşlara döwrebap bilim bermekde, olaryň watansöýüjilik duýgularyny ösdürmekde, ýaş nesli Garaşsyz, hemişelik Bitarap Türkmenistanyň mynasyp raýatlary edip terbiýelemekde möhüm serişde bolup hyzmat edýär.

**Taryh geçen hem-de öwrenilen wakalar hakynda gürrüň diýmekligi aňladýar. Şol gürrüň adamzadyň taryhy hem-de tebigatyň taryhy hökmünde şahalara bölünýär. Taryh bitewiligine ösýän umumy prosesdir. Onuň ösüşi obektiw häsiýete eýe bolup, köplenç, adamlaryň isleg-arzuwlaryndan garaşsyz ýagdaýda dowam edýär. Adamlar ol ösüşi biraz çaltlaşdyryp ýa-da haýalladyp biler.**

Taryh gapma-garşylyklardan dos-doly bolýar. Ol ynsan jemgyýetini düzýän halklaryň geçmişinden durýan göwrümlilik, ählumumylyk ýaly alamatlar bilen häsiýetlendirilýär. Gözbaşyny gadymyýetden alyp gaýdýan Türkmenistanyň taryhy-da şol häsiýetlere eýe bolan umumy taryhyň aýrylmaz bölegidir. **Her bir halkyň, her bir ýurduň taryhynyň öz öwrenýän obýekti, özboluşly aýratynlyklary bilen tapawutlanýandygny hem bellemelidirs. Meselem, Türkmenistanyň taryhy biziň Watanymyzyň çäklerinde adamzat jemgyýetiniň döreýşini we ösüşini çuňdan öwrenmekdir.**

**«Türkmenistanyň taryhy» dersiniň wezipesi talyplary ülkämiziň taryhynyň esasy wakalary bilen tanyşdyrmakdan, olary wakalaryň obýektiw hem subýektiw sebäplerine göz ýetirmäge ugrukdyrmakdan ybaratdyr. Sebäbi taryhyň tejribesi ylmy taýdan umumylaşdyrylsa, ondan obýektiw netije çykarylyp, sapak alynsa, munuň özi öňde durýan wezipeleri kesgitlemäge, geljegi görmäge dogry çaklamalary etmäge mümkinçilik** **berýär.**

**2.Türkmenistanyň taryhyny öwrenmegiň esasy çeşmeleri.**

Taryh öwrenilende, geçmişiň diňe asyrlary däl, eýsem müňlerçe, millionlarça ýyllary barada gürrüň edilýär. Şeýle söhbetiň ynandyryjylygy **taryhy çeşmeleri** ulanmak arkaly gazanylýar.

Eýsem, taryhy çeşme näme? Adamzadyň geçmişine degişli sähelçe maglumat berip bilýän islendik zat taryhy çeşmedir. **Adam tarapyndan döredilen her bir zat taryhy maglumat bermäge ukyplydyr.**

Arheologiýa adamzat geçmişini tapyndylar arkaly öwrenýän ylym. "Histori" grek sözi bolup, ol taryh diýen mana eýedir. Ol barlag we wakalar hakynda hekaýat diýmegi aňladýar. Dürli halklaryň geçmişinde nähili ýaşandyklaryny, nähili wakalary başdan geçirendiklerini, adamlaryň öz ýaşaýşyny nädip üýtgedendiklerini, adamzadyň häzirki ýeten derejesini öwrenýän ylma “taryh ylmy” diýilýär. Gadymy grek taryhçysy Gerodot, rim taryhçysy Strabon, arap taryhçysy Reşideddin, türkmen taryhçysy Salar Baba we beýleki onlarça taryhçy-syýahatçylar öz döwründe ýaşan halklar barada gymmatly maglumatlary ýazyp galdyrypdyrlar.

Emma adamzat taryhynyn iň uzak döwri bolan ilkidurmuş zamanasy barada ýazuw çeşmeleri ýokdur. **Alymlar iň gadymy adamlaryň ýaşaýşyny ýörite ylymlaryň üsti bilen öwrenýärler.**

Arheologiýa (gr. arhaios gadymy, logos ylym) - adamzat jemgyýetiniň geçmişini maddy-medeniýet çeşmeleri arkaly öwrenýän ylym. **Adamzadyň ýazgy döremegiden öňki taryhy diňe arheologiýa maglumatlary arkaly öwrenilýär.** Arheologiýa bize golaý bolan taryhyň has giçki döwri üçin, ýagny orta asyrlaryň taryhy üçin hem ýazuw çeşmeleriniň üstüni doldurýan gymmat bahaly maglumatlary berip bilýär.

Gadymy jemgyýetde adamlaryň durmuşy awçylygyň, balykçylygyň, ekerançylygyň, maldarçylygyň ösüşi, gadymy obalaryň, galalaryň, berkitmeleriň, köşkleriň gurluşyklary, ata-babalarymyzyň ulanan zähmet gurallary, olary öndürmegiň täri, bezeg esbaplary we gadymy ilatyň dini garaýyşlary bularyň bary **arheologiýa maglumatlary esasynda öwrenilýär**. Ilkinji arheologiýa gazuw-barlag synanyşyklary b.e. öň VI asyrda Wawilon patyşasy Nabonidiň gadymy patyşalara degişli ýazgylary tapmak üçin köne harabalarda gazuw-agtaryş işlerini geçiren döwrüne degişlidir.

*Gadymy grek akyldary Platon arheologiýa adalgasyny gadymy döwür baradaky ylym hökmünde ilkinji gezek b.e. öň IV asyrda ulanypdyr.*

Adamzat taryhynyň has irki döwürlerine degişli arheologlar tarapyndan üsti açylan gadymy ýadygärlikleriň uly ähmiýeti bar. Sebäbi şol gadymy eýýamyň taryhyny dikeltmekde olar ýeke-täk ylmy çeşmedir. *Döwletimiziň çäginde b.e. 300 müň ýyl öň ýaşan adamlaryň ýasan daş gurallary tapyldy.* Gadymy oturymly obalar 8 müň ýyl mundan öň **Köpetdag bilen Garagum çölüniň sepleşýän ekerançylyk zolagynda ýerleşip,** ol obalar kiçiräk depe görnüşinde saklanyp galypdyrlar. Ol depeler halkymyzyň geçmişdäki durmuşynyň göze görünmeýän şaýatlarydyr. Gadymy ata-babalarymyzyň daşdan ýasan iş gurallary, toýundan ýasan gap-çanaklary, heýkeltaraşlyk şekilleri, şaý-sepleri we başga-da birnäçe zatlar, şol depelerde saklanyp galypdyr. Döwletimiziň arheologiýa ýadygärliklerini maksatnamalaýyn öwrenmek işini **XX asyryň 40-50-nji ýyllarynda** Günorta Türkmenistan arheologik kompleksleýin ekspedisiýasy (GTAKE), SSSR YA-nyň Horezm arheologik we etnograhk ekspedisiýasy hem-de Türkmenistan YA-nyň Taryh institutynyň arheologiýa bölümi başlapdylar. Şol barlaglarda döwletimiziň çäklerinde gadymy binagärçilik medeniýetiniň hem-de sungatynyň gymmatly ýadygärlikleriniň üsti açyldy we öwrenildi.

Garaşsyzlyk ýyllary içinde türkmen halkynyň taryhynyň iň gadymy döwürleri barada täsin ylmy açyşlar edildi. *Türkmenistanyň Prezidenti Gurbanguly Berdimuhamedowyň "Türkmenistan Änew, Altyndepe, Margiana, Ürgenç, Maşat-Misriýan, Sarahs, Farawa, Şähryslam, Şähribossan, Amul, Namazgadepe, Abywerd, Nusaý we köpsanly beýleki ýadygärlikler ýaly dünýä ylmynyň üns merkezinde duran, özüne müňýyllyklaryň taryhyny siňdiren ýüzlerçe arhitektura we arheologiýa ýadygärliklerine, medeni-ruhy gymmatlyklaryna baý ülke" diýip nygtaýşy ýaly, biziň Watanymyz adamzat siwilizasiýasynyň ilkinji ojaklarynyň biri hökmünde dünýä mälim boldy. Tanymal alymlar W.G. Sarianidi, W.M. Masson, A. Gubaýew, Ý. Atagarryýew, H. Ýusubow, T.Hojanyýazow we beýlekiler Türkmenistanyň arheologiýa ylmy boýunça örän köp işleriň awtorlarydyr.*

**Geçmişiň maddy we ruhy medeniýetini öwrenmekde dokumental materiallar uly ähmiýete eýedir.** Türkmenistanyň Ministrler Kabinetiniň ýanyndaky Baş arhiw müdirliginde we onuň welaýatlardaky bölümlerinde edaralaryň, kärhanalaryň, guramalaryň dokumentleri saklanylýar**. Dokumental çeşmelere ýazuw, surat we ses ýazgylary girýärler.** Edaralaryň, kärhanalaryň we guramalaryň hem arhiw dokumentleri saklanýan jaýlary bolýar. Ylym, döredijilik bilen meşgullanýan adamlar özleriniň şahsy arliiwlerinde hatlarynyň, golýazmalarynyň ýygyndylaryny saklaýarlar.

Şol dokumental materiallary içgin öwrenmegiň üsti bilen ol ýa-da beýleki döwürde jemgyýetiň ösüşini, özgerişini syýasy, ykdysady hem-de medeni tarapdan häsiýetlendirmek bolar.

**Etnografiýa halklary, olaryň durmuşyny we medeniýetini öwrenýän ylym. Etnografiýa halklary, taýpalary we etniki toparlary öwrenýän ylymdyr. Etnografiýa taryh ylmynyň bir şahasy bolup, halklaryň gelip çykyşynyň taryhyny (etnogenezini), olaryň ýerleşişini, durmuşyny, gylyk-häsiýetlerini, däp-dessurlaryny, adatlaryny, medeniýetini, milli geýimlerini, bezeg şaýlaryny, ýaşaýyş jaýlaryny, milli tagamlaryny we beýlekileri öwrenýär.**

Etnograf alymlar halkyň arasynda bolup, türkmenleriň gadymdan gelýän adatlary, taryhy rowaýatlary, geýen eginbaşlary, toýlary baradaky maglumatlary köp ýaşan, köp bilýän ýaşulularyň dilinden ýazyp alýarlar. Bu asylly işde olara mugallymlar, talyplar, şeýle hem taryh bilen gyzyklanýan adamlar ýakyndan kömek edýärler.

Hormatly Prezidenlimiz Gurbanguly Berdimuhamedow halkymyzyň gadymy we baý medeni-mirasyny içgin öwrenmek, baýlaşdyrmak we dünýä jemgyýetçiligine çykarmak barada atalyk aladalaryny edýär. Halkyň edebi we medeni mirasyny öwreniji alymlar, halk döredijilik işgärleri goňşy döwletlerde bolup, doganlyk halklaryň arasynda türkmeniň medeniýetini we sungatyny has-da belende galdyrýarlar.

**Hat-ýazuw taryhyň kömekçi pudagy bolup, ol dürli ýurtlarda, dürli wagtlarda ýüze çykypdyr. Ýazuw çesmeleriniň zat çeşmelerinden käbir artykmaç peýdaly taraplary bardyr. Olar mazmun taýdan baý bolýarlar. Kä halatlarda ýazuw çeşmeleriniň ýekeje sözüniň zat çeşmeleriniň müňlerçesine barabar ýerleri bolýar**.

**Merkezi Aziýada hat-ýazuwyň başlangyjy Türkmenistanda bürünç zamanynda, ýagny b.e. öň III müňýyllykda peýda bolupdyr**. Ýurdumyzyň gadymy ýadygärlikleri öwrenilende tapylan toýun böleklerinde köp gaýtalanýan birnäçe bellikler bar. Şol bellikleriň hat-ýazuwyň ilkinji alamatlary bolaýmagy mümkin diýip, alymlar çaklaýarlar.

Günorta Türkmenistanyň ösen ekerançylyk obalarynda meýdan işleri geçirilende senenama gerek bolupdyr. Göksüýri, Ýalaňaçdepe ýadygärliklerinden tapylan keramikanyň ýüzündäki adam heýkeliniň töwereginde 15 sany tegelek Gün şekili bar. Şol ýerden tapylan başga bir heýkelde-de 15 sany oýma bellik bar. Bu duş gelýän "15-lik" gadymy ekerançylaryň senenamasy bolup, 1 ýyl 15 aýdan, her aý bolsa 24 günden ybarat bolupdyr diýip, alymlar çaklaýarlar. Diýmek, 1 ýyl 360 günden ybarat bolupdyr. Şeýlelikde, iň gadymy hat-ýazuw we senenama Türkmenistanyň çäklerinde IV müňýyllygyň ahyrlarynda, III müňýyllygyň başlarynda ýüze çykypdyr.

**Türkmen halkynyň taryhyna degişli gymmatly hat-ýazuw çeşmeleriniň hataryna ahemeni patyşasy Dariý I-niň buýrugy boýunça b.e. öň V asyrda Midiýada gaýanyň ýüzüne çapylyp ýazylan (klinopis) meşhur Behistun (bisütün) gaýa ýazgylaryny, Orhon-Ýeniseý runy daş ýazgylaryny hem goşmak bolar. Türkmenleriň gadymdan ulanyp gelýän küýzegärçilik önümleriniň ýüzündäki nagyşlar we halylarynyň göllerindäki şekiller hem ata-babalarymyzyň döreden hat-ýazuwynyň esasynda döräpdir.**

Taryh ylmynyň kömekçi pudaklarynyň biri-de **antropologiýa (gr.anthropos adam, logos taglymat), ol adamzadyň döreýşini, onuň ewolýusion ösüşini, gurluşyndaky fiziki özgerişleri we adam jynsyny öwrenýän ylymdyr. Antropologiýa ylmy arheologiýa, ýazuw taryhy, etnografiýa we dil ylymlary bilen bilelikde halklaryň ösüş meselelerini çözýär.** Antropologiýa ylmynyň bir pudagy bolan **paleoantropologiýa** gadymy adamlaryň fiziki keşbini, ösüşini öwrenýär. Paleoantropologiýa babatda barlaglar, paleolit we neolit döwürlerini öz içine alýar. Iň gadymy adamlaryň durmuşyny arheologiýa bilen antropologiýanyň berýän maglumatlarynyň baglanyşygy esasynda öwrenmek mümkin. Mysal üçin, antropologiýa gadymy döwürlerde ýaşan ilatyň gürlügi, ömrüniň uzaklygy ýaly maglumatlary berip bilýär. Fransuz antropology A.Waulliniň tassyklamagyna görä, orta daş asyrynda (mezolitde) ýaşan neandertal adamlarynyň diňe bäş göterimi kyrk ýaşa ýetip ölüpdirler. Neandertallaryň boýunyň uzynlygy 160 sm, kelle beýnisiniň göwrümi bolsa 1400-1500 kub sm-e barabar bolupdyr. Belli arheolog we skulpturaçy M.M.Gerasimow Merkezi Aziýadaky Deşikdaş gowagyndan tapylan adam süňklerini ýerli-ýerinde goýup, onuň keşbini dikeldende, onuň 8-9 ýasly oglandygy belli boldy.

**3. Türkmenistanyň taryhynyň döwürlere bölünişi.**

**Adamzadyň döreýşi we ösüşi baradaky ylmy dünýägaraýşyň esasyny onuň iňňän uzak döwürleriň dowamynda ýaşaýyş ugrunda göreşip, tebigatda öz-özüni akyl we fiziki taýdan kämilleşdirip, aň-düşünjeli jemgyýeti emele getirendigi düzýär. Adamzadyň emele gelen mekanyna "Oýkumen" diýilýär.** **Türkmenistanyň ýerleri hem adamzadyň dörän gadymy mekanlarynyň biri hasaplanylýar. Dünýä taryh ylmynda alymlar iň gadymy adamzat jemgyýetini peýdalanylan zähmet gurallarynyň esasynda daş, mis, bürünç we demir asyrlaryna bölýärler.**

**I. Daş asyry** **adamzadyň kemala gelen döwri bolup, ilkidurmuş jemgyýeti gurluşyny doly öz içine alýar.** Daş asyry hem öz gezeginde üç döwre bölünýär:

**1*. Paleolit-gadymy daş asyry***. Türkmenistanyň çäginde **paleolit iň gadymy döwürlerden başlanyp, b. e. öňki XI müňýyllyga** çenli dowam edipdir. Bu döwrüň ***adamlary tebigat hadysalarynyň öňünde ejiz bolupdyrlar. Paleolit adamlarynyň esasy endikleri miweleri, kökleri ýygnamak, haýwanlary awlamak, balyk tutmak bolupdyr. Alymlar gadymy daş asyrynyň adamlaryna neandertal wagşy adamlar diýip at berýärler.***

***2. Mezolit- orta daş asyry bolup, b.e. öňki XI-VII müňýyllygyň I ýarymyny öz içine alýar. Adamzadyň ilkinji ýasan daş gurallary barha kämilleşipdir. Adamlar tebigatdan ody almagy we saklamagy başarypdyrlar, aragatnaşyk serişdesi bolan gepleşigi ýola goýupdyrlar, ok-ýaý ýasanyp, awçylyga başlapdyrlar.***

***3.Neolit-täze daş asyry, takmynan, b.e. öňki VII müňýyllygyň ikinji ýarymyndan b. e. öňki V müňýyllygyň birinji ýarymyna çenli dowam edipdir. Ilkinji ekerançylyk obajyklary peýda bolupdyr. Maldarçylyk we senetçilik ýüze çykypdyr.***

***II. Mis asyry b.e. öňki V müňýyllygyň ikinji ýarymy eneolit (gr.enus mis) asyry hasaplanýar. Bu döwürde adamlar misden zähmet gurallaryny ýasap başlapdyrlar. Eneolit daş mis asyry b.e. öňki IV müňýyllygyň ahyryna çenli dowam edipdir. Türkmenistanda ilkinji suwaryş desgalary we sürümli ekerançylyk eneolit döwründe ýüze çykypdyr.***

***III. Bürünç asyry b.e. öňki III müňyyllygyň başlaryndan II müňýyllygyň ahyryna çenli bolan döwri öz içine alypdyr. Adamlar galaýy bilen misi garyp, bürünç almagy başarypdyrlar. Bürünçden ýasalan zähmet gurallary has berk bolupdyr. Altyndepe bürünç asyrynyň ajaýyp ýadygärligidir.***

***IV. Demir asyry b.e. öňki II müňýyllygyň ahyrlary we I müň ýyllygyň başlarny öz içine alýar. Demriň tapylmagy we ulanylyp başlanmagy adamzat jemgyýetinde uly öwrülişik bolupdyr. Demir gurallar ekerançylygyň ösmegine, önümçiligiň giňelmegine uly itergi beripdir, gadymy döwletler döräpdir.***

Häzire çenli Turkmenistanyň taryhynyň dowurleşdirilişi sowet taryh ylmynda kabul edilen bäş sany jemgystçilik-ykdysady formasiýa (ilkidurmuş-obşina; gul eýeçilik; feodalizm; kapitalizm – «Türkmenistan munuň üstünden böküp geçdi» diýilýärdi; sosializm gurluşlaryna) gabat getirilipdi. Ol prinsipde Türkmenistanyň taryhy umumy, köp halatda emeli ülňä salynýardy. Şeýle ýagdaýda ýerli taryhyň özboluşly aýratynlyklaryny ýüze çykarmak kynlaşýardy.

Türkmenistanyň territoriýasynda adamzat jemgyýetiniň ösuşi aşakdaky döwürleri başdan geçirdi:

1. Iň gadymy zamana (biziň eýýamymyzdan öňki III müň ýyllyga çenli).

2. Gadymy döwür (biziň eýýamymyzdan öňki III muň ýyllygy – biziň eýýamymyzyň VI asyry aralygy).

3. Türkmen halkynyň kemala geliş döwri (VII-XIII asyrlar).

4. Türkmen halkynyň dagynyklyk döwri (XIII asyr - XIX asyryň ortalary).

5. Kolonial döwür (XIX asyryň ikinji ýarymy - XX asyryň başlary).

6. Sowet häkimiýeti döwri (1917-1991-nji ýyllar).

7. Türkmenistanyň häzirki zaman döwri (1991-nji ýyldan).

**4. Türkmenistanyň ýerlerinde iň gadymy adamlar we   
olaryň meşgul bolan kärleri.**

Türkmenistan iň gadymy adamlaryň mekanydyr**. Iň gadymy adamlar Türkmenistanyň ýerlerinde 1 million 800 müň ýyl** **mundan ozal** ýaşap başlapdyrlar. Arheologiýa ylmynyň kömegi bilen alymlar iň gadymy adamlaryň durmuşynyň örän agyr bolandygyny anykladylar. Olar tokaýlarda ýaşaýan ýyrtyjy haýwanlardan goranmak üçin topar bolup ýaşamaly bolupdyrlar. Adamlar dürli kesellerden, açlykdan ejir çekipdirler. Eger-de adamlar topar bolup ýaşamadyk bolsalar, olar iýmit tapyp bilmezdiler, ody hem söndürmän saklamagy başarmazdylar. Iň gadymy adamlaryň onlarçasyny birleşdirýän toparlaryna alymlar "ilkidurmuş toparlary" diýip at berýärler. Ýüz müňlerçe ýyllaryň geçmegi bilen, adamlaryň ýaşayyş we durmuş tejribesi kem-kemden artyp başlapdyr.

Alymlar ýurdumyzyň dürli künjeklerinden paleolit döwrüne degişli gonalgalaryň üstüni açdylar. Iň gadymy adamlar ýurdumyzyň **çägindäki Ýaňgyja, Garateňňir, Gaýly, Kesgirbulak (hemmesi Türkmenbaşy şäheriniň golaýynda) diýen ýerlerde mekan tutupdyrlar. Şol döwürden galan ýadygärlikler Uzboýuň (Amyderýanyň Hazara guýan akabasy) boýunda-da köp tapyldy. Ilkidurmuş adamlarynyň ýaşan ýerleri Jebel gowagynda, Damdamçeşmede, (Balkanabadyň golaýynda), Pessejikdepede we Çopandepede (Gökdepe etrabynda), Jeýtunda we Änewde (Aşgabadyň golaýynda), Altyndepede (Altyn asyr etraby), Namazgadepede we Garadepede (Kaka etrabynda), Yzzatguluda we Madawdepede (Etrek etrabynda), Göksüýrüde (Tejeniň golaýynda) tapyldy. Olar Ýanbaşgalada (Amyderýanyň aýaguçlarynda) hem ýaşaýan ekenler.** Bu ýerlerdeçakmak daşlary, çapgyçlar we beýleki daş gurallary, un edilýän ýasy daşlar, süňkden edilen peýkam uçlary, balykgulaklardan ýasalan bezeg esbaplary tapyldy we gadymy adamlaryň durmuşynda peýdalanylan beýleki köpsanly tapyndylaryň üsti açyldy.

**Iň gadymy adamlaryň esasy gurallary daşdan hem agaçdan bolupdyr. Gadymy adamlaryň beýleki jandarlardan esasy tapawudy, olaryň zähmet gurallaryny ýasap bilmekleridir. Adamlar diňe tebigatyň berýän önümlerini ýygnamak bilen çäklenmän, eýsem dürli ýabany haýwanlary awlamagy başarypdyrlar.**

Paleolit döwrüniň adamlary özlerine gerekli zähmet gurallaryny uly bolmadyk ýasy ýa-da gyýçak daşlardan ýasamagy başarypdyrlar. Olar daşdan ýiti uçly deşewaçlary taýýarlap, agaç we süňk gurallaryny ýasapdyrlar. Awlanan haýwanlaryň derisinden ýönekeýje egin-eşik, azyk önümlerini saklar ýaly gaplary ýasapdyrlar.

Adamlar ody hemişe ýanar ýaly, öçürmän saklamagyň tärini hem ele alypdyrlar. Ot adamlary sowukdan we ýyrtyjy haýwanlardan gorapdyr. Wagtyň geçmegi bilen adamlaryň özleri emeli ýol bilen çakmak daşlary biri-birine sürtüp, ot almagy başarypdyrlar. Irki döwrüň adamlary oduň özleri üçin peýdalydygyna düşünip, oňa uly hormat goýupdyrlar.

Iň gadymy döwürde erkek adamlar **awçylyk** bilen meşgullanan bolsalar, aýallar we çagalar **ýygnaýjylyk** bilen meşgullanypdyrlar. Wagtyň geçmegi bilen adamlar naýzadyr çeňňek bilen balyk tutmagyň usulyny öwrenipdirler.

Iň gadymy adamlar aw awlamak üçin dürli gurallary oýlap tapypdyrlar. Adamlar agajy egreldip, ýayy we oky ýasamagy öwrenipdirler. Indi diňe haýwanlary däl, eýsem guşlary hem awlamak ýeňil bolupdyr.

Ok-ýaýyň ýüze çykmagy bilen, adamlar öz urugyny aw önümleri bilen üpjün edip bilipdirler. Indi adamlar tutan haýwanlaryny eldekileşdirip başlapdyrlar. Adamlaryň ilkinji öý haywany it bolupdyr. Soňra adamlar ýuwaş-ýuwaşdan häzirki öý haýwanlarynyň hemmesini hem eldekileşdiripdirler. Şeýlelikde, adamlaryň durmuşynda uly orun tutýan **maldarçylyk** pudagy döräp ugrapdyr.

Arheologiýa barlaglarynyň netijeleri Damdamçeşme II, Gaýly we Jebel gowaklarynda adamlaryň awçylyk, ýygnaýjylyk, balyk tutmak bilen bir hatarda, maldarçylyk bilen hem meşgul bolandyklaryny subut edýär.

**Enelik urugy matriaşrhat.** Alymlaryň çaklamagyna görä, daş asyrynyň ikinji döwri bolan mezolitde adamlaryň ilkinji urug toparlary döräpdir. Olaryň topary onlarça adamlardan ybarat bolup, ganybir garyndaş hasaplanypdyr. Wagtyň geçmegi bilen olar has-da jebisleşip, akylly, paýhasly urug jemagatynda ýaşapdyrlar. Urug jemagaty diýlip garyndaşlyk esasynda döredilen topara aýdylýar. Olar bile ýaşap, bile zähmet çekipdirler, ýaşamak üçin gerek bolan zatlary deň paýlaşypdyrlar. Şeýle uruglaryň birnäçesi birleşip, bir taýpany emele getiripdirler. Gadymy adamlaryň durmuşyndaky bileleşip zähmet çekmek, gazanylan ähli zatlara deňhukukly bolmak döwrüne ***ilkidurmuş jemgyýetçilik gurluşy*** diýlip at berilýär.

Gadymy adamlaryň urugçylyk gurluşy ikä, ýagny ***enelik urugyna*** we ***atalyk urugyna*** bölünipdir. Enelik urugy b.e. öňki XII müňýyllyklarda, giçki paleolit we mezolit döwürlerinde döräpdir we ol jemgyýetiň ilkinji düwünçegi bolup hyzmat edipdir.

Bu döwürde aýallar bilen erkekleriň arasynda zähmet bölünişigi bolup geçipdir. Erkek adamlar awçylyk, balyk tutmak, zähmet gurallaryny ýasamak bilen meşgul bolupdyrlar. Aýallar bolsa ir-iýmiş çöplemek, çagalara seretmek, ody öçürmän saklamak, nahar taýýarlamak, geýim-gejim tikmek, köpçülik üçin ätiýaçlyk iýmit toplamak bilen meşgullanypdyrlar. Emma önümçiligiň çylşyrymlaşmagy, emeli suwaryşyň has giňelmegi, urugda erkek adamlaryň tutýan ornuny barha ýokarlandyrypdyr. Şeýlelikde, kem-kemden enelik urugy atalyk urugy bilen çalşyp başlapdyr.